## Odluka o uvjetima i načinu plaćanja gotovim novcem

### NN 62/1993 (1.7.1993.), Odluka o uvjetima i načinu plaćanja gotovim novcem

# NARODNA BANKA HRVATSKE

Na temelju članka 36. točka 6. Zakona o platnom prometu ("Narodne
novine" broj 27/93.) u svezi s člankom 67. stavak 1. točka 23. Zakona
o Narodnoj banci Hrvatske ("Narodne novine" broj 74/92.), Savjet
Narodne banke Hrvatske na svojoj 28. sjednici, održanoj 30. lipnja 1993.
godine, donio je

## ODLUKU

### o uvjetima i načinu plaćanja gotovim novcem

Članak 1.

Gotovim novcem u smislu ove Odluke smatra se novčanice i kovani novac
koji je propisom ustanovljen kao zakonsko sredstvo plaćanja na području
Republike Hrvatske.

Članak 2.

Plaćanjem gotovim novcem smatra se izravna predaja gotovog novca jedne
osobe drugoj, uplata gotovog novca organizaciji ovlaštenoj za obavljanje
platnog prometa koja taj novac isplaćuje drugoj osobi ili odobrava njen
račun i isplata gotovog novca u ovlaštenim organizacijama jednoj osobi
temeljem naloga platnog prometa na teret računa druge osobe.

Članak 3.

Sukladno odredbi članka 6. stavak 2. Zakona o platnom prometu u zemlji,
pravna osoba smije plaćati gotovim novcem drugoj pravnoj osobi samo za
nabavu proizvoda i usluga do protuvrijednosti 100 DEM obračunate prema
posljednjem objavljenom srednjem tečaju Narodne banke Hrvatske, a iznimno
i za potrebe opskrbe novca ovlaštenih mjenjača ukoliko postoji opasnost
za njihovo snabdijevanje ako bi se doznačivalo novac na njihov račun kod
ovlaštene organizacije i za plaćanje temeljem posebne odluke guvernera
Narodne banke Hrvatske.

Članak 4.

Pravna osoba smije plaćati gotovim novcem fizičkoj osobi sukladno potrebama
i dogovoru osim ako propisima koji određuju obračunavanje, prikupljanje
i plaćanje javnih prihoda nije propisana obveza plaćanja na račun fizičke
osobe.

Članak 5.

Pravna osoba smije zadržati gotov novac u blagajni koncem radnog dana
prema vlastitoj odluci sukladno potrebama i uvjetima sigurnosti. Veličinu
gotovog novca namijenjenog obavljanju platnog prometa kojeg koncem radnog
dana smiju zadržati u blagajnama banke, štedionice i druge štedno-kreditne
organižacije i jedinice HPT, određuje Zavod za platni promet, a podružnicama
Zavoda, Narodna banka Hrvatske. Rok za određivanje je 8 dana od prijema
zehtjeva. Nadzor nad poštivanjem odredbi stavka 2. ovog članka, provodi
institucija koja je nadležna odrediti veličinu zadržanog novca u blagajnama.

Članak 6.

Ako pravna osoba za isplate koristi gotov novac kojeg je primila uplatama
drugih osoba na blagajni, obvezatna je slijedeći dan napraviti obračun
s ovlaštenom organizaciiom kod koje vodi račun za redovito poslovanje ili
račun za pravne osobe. Iznimno, pravna osoba koja temeljem propisa orgnizira
igre na sreću, provodi obračun s ovlaštenom organizacijom 10. i 25. u mjesecu.
Odredbe stavka 1. ovog članka ne odnose se na obavljanje bankarsko-depozitnih
poslova sa stanovništvom.

Članak 7.

Ako sukladno članku 58. stavak 1. Zakona o platnom prometu u zemlji
postoje propisi o redoslijedu plaćanja a pravna osoba ima evidentirane
nenamirene obveze kod ovlaštene organizacije kod koje ima račun, ne smije
zadržavati gotov novac u blagajni nego ga mora u cijelosti najkasnije slijedeći
radni dan uplatiti na svoj račun za redovito poslovanje ili račun dijela
pravne osobe. Istodobno, pravna osoba ili njen dio ne smije niti s jednog
računa ili akreditiva podizati gotov novac niti plaćati gotovim novcem
uz iznimku onih isplata kojima se ne narušava propisani redoslijed plaćanja.

Članak 8.

Ova Odluka stupa na snagu osmoga dana nakon dana objave u "Narodnim
novinama".

O. br. 152/93.

Zagreb, 30. lipnja 1993.

Predsjednik Savjeta Narodne banke Hrvatske

Guverner Narodne banke Hrvatske

**dr. Pero Jurković, v. r.**

Odluka, NN 62/1993-1277